“พม.” จ่อสรุปแผนเยียวยา คนตกหล่นเงิน 5 พัน เสนอรัฐบาลสัปดาห์หน้า มั่นใจไม่ช่วยซ้ำซ้อน
"กระทรวงพัฒนาสังคมและความมั่นคงของมนุษย์" เตรียมสรุปแผนเยียวยา คนตกหล่นเงิน 5 พัน เสนอรัฐบาลสัปดาห์หน้า มั่นใจไม่ช่วยเหลือซ้ำซ้อน! 
"กระทรวงพัฒนาสังคมและความมั่นคงของมนุษย์" เตรียมสรุปแผนเยียวยา คนตกหล่นเงิน 5 พัน เสนอรัฐบาลสัปดาห์หน้า มั่นใจไม่ช่วยเหลือซ้ำซ้อน!
8 พ.ค. 2563

นายจุติ ไกรฤกษ์ รัฐมนตรีว่าการกระทรวงพัฒนาสังคมและความมั่นคงของมนุษย์ (พม.) กล่าวถึงความคืบหน้าการเยียวยาประชาชนกลุ่มเปราะบาง อาทิ ผู้ได้รับสิทธิในโครงการเงินอุดหนุนเพื่อการเลี้ยงดูเด็กแรกเกิด, ผู้รับเบี้ยยังชีพสูงวัย, ผู้รับเบี้ยคนพิการ
โดยระบุว่า กระทรวงฯ ร่วมมือกับเอ็นจีโอและภาคประชาชนสำรวจประชาชนกลุ่มเปราะบาง อาทิ ผู้ตกงานที่ได้รับผลกระทบโดยตรงและทางอ้อม ที่ไม่ได้รับเงินเยียวยา 5,000 บาท ไม่ได้อยู่ในระบบประกันสังคม และกระทรวงแรงงานได้เตรียมสรุปยอดภายในวันที่ 10 พ.ค.63 ก่อนจะเสนอที่ประชุมร่วมกระทรวงมหาดไทย ในวันที่ 15 พ.ค.63
พร้อมยืนยันว่ากระทรวงฯ จะทำงานอย่างเต็มที่เพื่อไม่ให้มีประชาชนตกหล่น โดยแบบสอบถามที่ได้สัมภาษณ์มานั้นมีความละเอียดและมั่นใจว่าประชาชนได้รับความเดือดร้อนจริง ที่สำคัญคือห้ามให้การช่วยเหลือซ้ำซ้อน
สำหรับแนวทางเยียวยากลุ่มคนเปราะบางมี 2 ส่วน คือ 1.หากเข้าเกณฑ์ของกระทรวงฯ อาทิ ขาดรายได้ ตกงาน จะได้เงินสงเคราะห์ครอบครัวละ 2,000 บาท ส่วนคนที่มีรายได้แต่ได้รับความเดือดร้อน อย่างครอบครัวพ่อหรือแม่เลี้ยงเดี่ยว ขาดเครื่องอุปโภคและบริโภคและทุนทรัพย์ ก็จะช่วยสิ่งของตามความต้องการให้เขาดำรงชีวิตอยู่ได้ และ2.หากเข้าเกณฑ์ขององค์กรอื่นๆ เช่น กองทุนคนพิการ เงินช่วยเหลือด้านการศึกษา นมผง ก็ช่วยเหลือตามภารกิจ
โดยทั้งหมดนี้จะช่วยเหลือเป็นรายกรณี อาจจะไม่ตายตัวว่าจะช่วยเหลืออะไรบ้าง แต่จะดูจากความต้องการและความเดือดร้อน
นอกจากนี้ ในวันนี้ได้เปิดกิจกรรม Kick Off โครงการ ครัวกลาง พม. เราไม่ทิ้งกัน เพื่อช่วยเหลือกลุ่มเป้าหมายและประชาชนในชุมชนที่ขาดแคลนอาหารในสถานการณ์แพร่ระบาดของโรคติดเชื้อไวรัสโคโรนา 2019 (โควิด-19) โดยได้รับบริจาควัตถุดิบในการประกอบอาหาร ได้แก่ ข้าวสาร ผักสด และเนื้อไก่สด รวมทั้งข้าวกล่อง จากภาคีเครือข่ายภาคเอกชน ประชาสังคม และประชาชน พร้อมส่งต่อให้กับครัวกลาง พม.ทั้ง 38 จุด ในพื้นที่ กทม.